ชุมพรงานเข้า ลูกสาวผญบ.นั่งทัวร์ VIP จากกทม. ติดโควิด-19 รายแรก
ชุมพรประตูภาคใต้ไม่รอด พบ นศ.สาวนั่งรถทัวร์วีไอพีจากกรุงเทพฯถึงบ้านมีอาการไข้ ตรวจพบ ติดโควิด-19 รายแรก ส่งผลให้แพทย์ บุคลากร 7 คน ถูกกักตัว และมีผู้ที่อยู่กลุ่มสุ่มเสี่ยงนับร้อยคนเมื่อเวลา 13.30 น.วันที่ 28 มีนาคม 2563 นายวิบูลย์ รัตนาภรณ์วงศ์ ผู้ว่าราชการจังหวัดชุมพร และนายแพทย์ จิรชาติ เรืองวัชรินทร์นายแพทย์สาธารณสุขจังหวัดชุมพร แถลงกรณีพบผู้ป่วยโควิด 19 รายแรกของจังหวัด เป็นผู้ป่วยเพศหญิงอายุ 21 ปี นักศึกษามหาวิทยาลัยแห่งหนึ่งในกรุงเทพฯ มีภูมิลำเนาอยู่ใน อ.หลังสวน จ.ชุมพร ผลการตรวจเชื้อโควิด-19 พบเชื้อเมื่อวันที่ 27 มีนาคม เวลา 22.00 น แพทย์วินิจฉัยว่าเป็นโรคโควิด-19นายวิบูลย์ กล่าวว่า จากการสอบสวนโรคเบื้องต้นตั้งแต่เมื่อวันที่ 8-16 มีนาคม 63 ก่อนป่วยได้ไปร่วมกิจกรรมเลี้ยงรุ่นที่โรงแรมแห่งหนึ่ง ณ สถานบันเทิงหลังมหาวิทยาลัย 2 แห่ง ในพื้นที่กรุงเทพฯ วันที่ 18 มีนาคม 63 เดินทางกลับบ้านโดยรถทัวร์ชั้น 1 ปรับอากาศ เมื่อในวันที่ 22 มีนาคม เริ่มมีอาการป่วยวันที่ 26 มีนาคม เข้ารับการรักษาที่โรงพยาบาลหลังสวน และวันที่ 27 มีนาคม ผลการตรวจพบเชื้อโควิด-19 ขณะนี้ผู้ป่วยยังรักษาตัวอยู่ที่โรงพยาบาลหลังสวนผู้สื่อข่าวรายงาน ว่านักศึกษาสาวคนดังกล่าว เป็นลูกสาวของผู้ใหญ่บ้านคนหนึ่งในพื้นที่ตำบลหาดยาย อ.หลังสวน จ.ชุมพร มีประวัติการเดินทางในช่วงวันที่ 3-17 มีนาคม 2563 ทั้งในสถานบันเทิง ที่สาธารณะ รถสาธารณะ และในมหาวิทยาลัย ในพื้นที่กรุงเทพมหานครหลายแห่ง จากนั้นเวลา 22.20 น.วันที่ 18 มีนาคม 2563 เดินทางกลับบ้าน โดยสารรถทัวร์ VIP ของบริษัท สุวรรณฑีทัวร์ จากขนส่งสายใต้ รถออกเดินทางได้ประมาณ 20 นาที แอร์ไม่เย็นเลยเปลี่ยนไปนั่งรถปรับอากาศชั้น 1 แทน ถึงในพื้นที่ อ.หลังสวน จ.ชุมพร ช่วงเวลา 06.00 น.วันที่ 19 มีนาคม 63 มีบิดาขับรถยนต์มารับก่อนกลับบ้านนั่งรับประทานข้าวต้มใกล้กับที่จอดรถทัวร์ หลังจากนั้นยังไปในพื้นที่ อ.หลังสวน อีกหลายแห่ง จนกระทั่งวันที่ 26 มีนาคม 63 ไปตรวจอาการไข้ตามหมอนัดครั้งที่ 3 ที่โรงพยาบาลหลังสวน จนผลการตรวจออกมาเมื่อวันที่ 27 มีนาคมที่ผ่านมาเป็นผู้ป่วยติดเชื้อโควิด-19จากกรณีดังกล่าวมีผู้เข้าสู่การสอบสวนโรคจำนวน 10 คน ได้แก่พ่อแม่และผู้โดยสารรถทัวร์ นอกจากนั้นยังมีบุคลากรทางการแพทย์จำนวน 7 คน ของโรงพยาบาลหลังสวน เป็นแพทย์ 2 คน พยาบาล 3 คน ผู้ช่วยเหลือคนไข้ 1 คน และเจ้าหน้าที่เอกซเรย์ 1 คน ถูกกักตัวเนื่องจากมีความใกล้ชิดผู้ป่วยช่วงที่ไปโรงพยาบาลตรวจอาการไข้ในครั้งที่ 1 และครั้งที่ 2 ก่อนที่จะอาการหนักและเข้ารักษาตัวที่โรงพยาบาลและรู้ผลเป็นผู้ติดเชื้อโควิด-19 ในวันที่ 27 มีนาคม 63 และยังมีชาวบ้านที่ใกล้ชิดผู้ป่วยทั้งในกรุงเทพฯและในพื้นที่ จ.ชุมพร อีกอย่างน้อยกว่า 100 คน ที่ต้องติดตามเฝ้าระวังผู้สื่อข่าวรายงานด้วยว่าการแถลงข่าวในครั้งนี้ นายวิบูลย์ รัตนาภรณ์วงศ์ ผู้ว่าราชการจังหวัดชุมพร และนายแพทย์ จิรชาติ เรืองวัชรินทร์ นายแพทย์สาธารณสุขจังหวัดชุมพร รวมถึงหน่วยงานเกี่ยวข้องได้แถลงข่าวโดยไม่บอกนักข่าวใน จ.ชุมพร ให้ทราบเพื่อไปทำข่าว แต่สั่งการให้ทีมข่าวของสำนักงานประชาสัมพันธ์ จ.ชุมพร เป็นผู้ทำข่าวแจกสื่อมวลชน.
ชุมพรประตูภาคใต้ไม่รอด พบ นศ.สาวนั่งรถทัวร์วีไอพีจากกรุงเทพฯ ถึงบ้านมีอาการไข้ ตรวจพบ ติดโควิด-19 รายแรก ส่งผลให้แพทย์ บุคลากร 7 คน ถูกกักตัว และมีผู้ที่อยู่กลุ่มเสี่ยงนับร้อยคน
โควิด-19,ไวรัสโคโรนา,ไวรัสโคโรน่า,โควิด-19 ชุมพร,ข่าวทั่วไป